《题天庆观画龙》
宋代·胡珵

道人龙中来，醉与神物会。
写兹蜿蜒质，日月为冥晦。
崩翻江海姿，素壁起涛濑。
呼吸见雌雄，抉石疑可碎。
肃森殿阴古，众真俨飞旆。
注观恐胜跃，夜半失像绘。
飞光著明珠，灵秘一何怪。
烂烂照甍栋，那得久在外。
偷儿伺酣睡，不怕婴鳞害。
愿言慎所托，未用期一快。

作者简介：宋常州晋陵人，字德辉。徽宗宣和三年进士，学于杨时、刘安世。李纲为相，理在幕中，为汪伯彦、黄潜善所忌，以尝润色陈东所上书，贬梧州。高宗绍兴初召试翰林，兼史馆校勘。秦桧主和议，理与朱松等抗疏极言不可，出知严州。罢职穷困而死。有《苍梧集》。